Ole Sohn (SF), 2000-11-29:
Der er unægtelig tale om nytænkning her.
Det er vel nok nytænkning, at vi skal løse problemerne her, fordi der ikke kan vælges tilstrækkeligt med konservative byrådsmedlemmer sammen med et tilstrækkeligt antal venstrebyrådsmedlemmer.
Jeg synes, at man måske skulle prøve at vurdere, hvorfor der ikke er mere udlicitering.
Vi har jo haft en bølge af udliciteringer igennem en årrække.
Man kan så diskutere om det er nok eller for lidt.
Jeg mener i hvert fald, at en stor del af den udlicitering, der har fundet sted, har været forkert, på forkerte præmisser, fordi det alene har bygget på, at det skulle gøres billigst muligt uanset omkostningerne. Og omkostningerne er blevet uhyggelig store inden for en række områder.
Tag nu bare busområdet som eksempel.
Dér er det lykkedes at få priserne sat ned, det vil sige, at de amtslige trafikselskaber har fået en billigere busbetaling. Forholdene er så blevet dårligere.
Busserne er blevet lidt mere nedslidte, vognmændene tjener ingenting, fordi de konkurrerer om at få den lavest mulige pris.
De nedslides i uhyggelig stor grad med det resultat, at en udlicitering påfører det offentlige ekstra udgifter, godt nok ikke lige den kasse, der står for driften af busselskaberne, men sundhedsudgifterne vokser.
Derfor har det offentlige om nogen ansvaret for at tænke i helheder og ikke i atomer, som en privat virksomhed kan gøre, hvor man bare skal have bundlinjen for selskabet til at give sorte tal.
Det offentlige har ansvaret for at tænke arbejdsmiljø, sociale forhold, helheder ind.
Jeg synes, man kan tage et andet lille grotesk eksempel op inden for DSB og Banestyrelsen, som jo også er blevet lagt ud i selvstændige selskaber, som skal arbejde på markedsvilkår, hvor man her for et stykke tid siden så, at Banestyrelsen, som tidligere har haft DSB-medarbejdere til at udføre en opgave, sendte opgaven i licitation med det resultat, at der var et privat firma, der fik det.
Det er jo muligt og sandsynligvis billigere, men ejeren af DSB, ejeren af Banestyrelsen er staten. Og resultatet af den udlicitering var, at DSB nu efterfølgende har en gruppe medarbejdere, som er tjenestemandsansatte, som ikke kan lave noget.
Det er da bestemt ikke udtryk for effektivisering af den offentlige sektor, så derfor vil vi meget advare mod, at man skulle sætte det kommunale selvstyre ud af kraft med forslaget, men tværtimod vil vi gerne sætte endnu mere ind for at sikre en mere effektiv udnyttelse af de offentlige ressourcer, sørge for effektivitet i den offentlige sektor.
Og jeg vil da gerne bebude her, at SF senere på samlingen vil fremkomme med forslag, som er med til at sætte nogle meget mere markante betingelser op forud for udlicitering, sådan at vi hele tiden tænker i helheder og ikke bare påfører andre offentlige instanser øgede udgifter, fordi vi nedslider arbejdskraften på en helt urimelig vis, som tilfældet har været inden for rengøring og inden for transport, altså de steder, hvor man startede med at udlicitere med det resultat, at på lang sigt bliver servicen over for borgeren også tilsvarende dårligere.
Da Enhedslistens ordfører ikke kunne være til stede, skal jeg hilse og sige, at de har den samme kritiske indstilling til forslaget, som SF har givet udtryk for her.